柳开
赠梦英诗
昼光夜魄阴阳祖，五纬天立五行父。
万灵蕃昌根此树，刚柔各斗清浊聚。
形类纷然填下土，精英閒见群宁侣。
雄剧唯神时可主，功格无先明竞睹。
舍羊犬猪用彪虎，气包茫昧廓区宇。
刓发披缁心有取，蜕免羁跼脱潜去。
身投西佛学东鲁，尘视诸徒飚远举。
狂呼饱醉贱今古，公室侯庭迎走户。
如攀乔柯腰俯偻，搜经抉诰将完补。
声号大荒铿簨簴，笔诟斯冰卑尔汝。
戟枝曳阵孰禦侮，二十游秦老还楚，
蛟蟠枯泓骥追鼠。停舟湘濆吾与语，
归返终南恨睽阻。